钦定古今图书集成/明伦汇编/氏族典/第142卷 > 元鉴
## 钦定古今图书集成/明伦汇编/氏族典/第142卷 > 元鉴

按《魏书河南王传》：“和弟鉴，字绍达，少有父风，颇览书
传，沉重少言，宽和好士。拜通直散骑常侍，寻加冠军
将军，守河南尹。车驾南伐，以鉴为平南将军，还除左
卫将军，出为征卤将军、齐州刺史。世宗初，以本将军
转徐州刺史。属徐兖大水，民多饥馑，鉴表加赈恤，民
赖以济。萧衍角城戍主柴庆宗以城内附，鉴遣淮阳”
太守吴秦生率兵千馀赴之。衍淮阴援军已来断路，
秦生屡战破之，乘胜而进，遂克角城。年四十二薨。赠
大将军、齐州刺史，谥曰悼王。长子伯宗，员外郎；次仲
渊，兰陵太守，并早卒。仲渊弟季伟，武定中，太尉中兵
参军。